આ નિર્ણયની ટેક્સટાઇલ સેકટરના વિકાસને લઇને હકારાત્મક અસર જોવા મળશે, કારણ કે કૃષિ બાદ આ સૌથી વધુ રોજગારી આપતું સેકટર હોઇ તેના માટે લીધેલો નિર્ણય લાભદાયી અસર ઉપજાવે તેમ છે. અન્ય કોઇ રાજયોએ જીએસટી પછી સ્થાનિક ઉદ્યોગોને લાભ આપ્યો હોય તેવા નિર્ણય કર્યો નથી તેવા સંજોગોમાં રાજયમાં વેટમાં જે લાભ મળતો હતો તે મળશે કે નહીં તે અંગે અસ્પષ્ટતા અને અનિર્ણાયકતા ઉકેલાઇ જતાં તેનો લાભ ટેક્સટાઇલ ઉદ્યોગોને મળશે. મોટી માત્રામાં આ પોલીસી હેઠળ રોકાણ થયું હોય ત્યારે આ નિર્ણય અંગે રાજય સરકારે ઘણી સ્પષ્ટતાઓ કરીને આ રીઝોલ્યુશન બહાર પાડ્યું છે, જે અન્ય રાજયોએ કર્યુ નથી. આ નવા પગલાંથી રાજયના ટેક્સટાઇલ સેકટરની સાથે સંકળાયેલી ચેઇન એટલે કે જીનીંગ, વિવિંગ, ગારમેન્ટીંગ, નાના એમ્બ્રોડરીના યુનિટસ જેવા તમામને લાભ મળશે અને આ જાહેરાતથી રોજગારી આપતા આ મોટા સેકટરને પણ રાહત મળશે.